**"สุเทพ" แจงแนวทางปฏิรูปประเทศ 5 ประการ ย้ำต้องลงมือก่อน**

**"เลือกตั้ง" คาดไม่เกิน 1 ปีครึ่งเสร็จ**

  ………………………………………………………………………………………………………………

**"สุเทพ" แจงแนวทางปฏิรูปประเทศ 5 ประการ** ย้ำต้องทำก่อนเลือกตั้ง กล่าวขอโทษ "ไทยเฉย" ไม่ได้เจตนาโจมตี ประกาศหลายจังหวัดจัดตั้ง กปปส.แล้ว ไกลถึงลอสแองเจลีส

  เมื่อเวลา 22.15 น. นายสุเทพ เทือกสุบรรณ เลขาธิการ กปปส. กล่าวปราศรัยบนเวทีอนุสาวรีย์ประชาธิปไตย เมื่อวันที่ 16 ธันวาคม ความว่า **มวลมหาประชาชนไม่เห็นด้วยในการเลือกตั้งวันที่ 2 ก.พ.นี้และจะทำทุกอย่างเพื่อแสดงจุดยืนว่าไม่เห็นด้วยกับการเลือกตั้งในระบบเดิมนี้**เพราะเราประกาศไม่เอาระบอบทักษิณ ที่ใช้อำนาจตามอำเภอใจ ไม่เคารพกฎหมาย ระบอบทักษิณถือว่าเงินสำคัญที่สุด จึงมีการใช้เงินซื้อนักการเมือง ข้าราชการ องค์กรอิสระ เป็นต้นเหตุของทุจริตคอร์รัปชั่น ประชาชนถึงไม่เอา

"เมื่อแก้ไขกฎหมายต่างๆได้ ปรับรัฐธรรมนูญบางมาตราเพื่อให้สอดคล้องกับการปฏิรูปก็กลับไปเลือกตั้งประชาธิปไตยก็เดินไปตามครรลอง **เราไม่ได้ต่อต้านการเลือกตั้ง เราต้องการให้มีการเลือกตั้ง แต่ต้องเป็นการเลือกตั้งที่บริสุทธิ์ยุติธรรม ไม่ใช่การเลือกตั้งภายใต้กติกาเก่าๆ** ที่โกงกันได้เราต้องการให้เลื่อนการเลือกตั้งออกไป แต่ต้องปฏิรูปให้เสร็จโดยใช้เวลา 1ปี ถึง 1 ปีครึ่ง

**วันนี้คนเห็นด้วยกับเรามากขึ้น เรามีแต่จะชนะ** วันนี้มีการจัดตั้ง กปปส.ระดับจังหวัดแล้วในหลายจังหวัดทั้งอ่างทอง,กระบี่, สมุทรปราการ, กาญจนบุรี, ภูเก็ต, อุดรธานี, พัทลุง, ชลบุรี, สระบุรี, นครศรีธรรมราช, กทม., พิจิตร, อุบลราชธานี, พังงา, ชุมพร รวมไปถึง ลอสแองเจลิส ที่สหรัฐ

**รัฐบาลยิ่งลักษณ์ใช้เงินภาษีประชาชนจัด กิจกรรมตอบโต้มวลมหาประชาชนเพื่อทำลายความน่าเชื่อถือของประชาชนที่ลุกขึ้น มาต่อสู้**ใช้การโฆษณาชวนเชื่อ ใช้สื่อมวลชน ใช้ข้าราชการที่สอพลอไปจัดประชุมเสวนาเพื่อค้ำจุนอำนาจของระบอบทักษิณให้ อยู่ในประเทศต่อไป และนั่นคือสิ่งที่ประชาชนต้องต่อสู้ต่อไป ทั้งนี้มีการโจมตีมากว่าสิ่งที่ตนพูดเป็นเรื่องหลอกลวงไม่มีทางเป็นไปได้ เพราะการที่จะปฏิรูปประเทศต้องใช้เวลา 20-30ปี ผมยืนยันเลยว่า**เรารู้ว่าปัญหามีมากมายและต้องใช้เวลา แต่สิ่งที่ต้องทำด่วนและทำได้ในเวลาสั้นๆไม่เกิน1ปี ถึง1ปีครึ่งมี 4-5 เรื่องดังนี้**

**1.กระบวนการเลือกตั้งทั้งหมดต้องเป็นการเลือกตั้งที่บริสุทธิ์ยุติธรรม** เพื่อเป็นที่มาของส.ส.ดีๆ รัฐบาลดีๆ กระบวนการเลือกตั้งครอบคลุมทุกเรื่องทั้งกฎหมายเลือกตั้ง กฎหมายพรรคการเมือง กฎหมายเกี่ยวกับ กกต.และอื่นๆ ซึ่งสภาของประชาชนต้องช่วยกันคิดและแก้ไข โดยเอาประสบการณ์จุดบกพร่องที่ผ่านมาๆพิจารณาแก้ไข เช่น หากซื้อสิทธิเลือกตั้งไม่ใช่แค่ตัดสิทธิเลือกตั้ง แต่ให้ติดคุก รวมทั้งต้องเล่นงานนายทุนที่ให้เงินด้วย พรรคการเมืองต้องเป็นพรรคของประชาชน ไม่ใช่ของนายทุน ของครอบครัวใดครอบครัวหนึ่งหรือ เป็นพรรคของมหาเศรษฐีแล้วเอาเงินมาหว่านซื้อนักการเมือง ซึ่งต้องป้องกันให้หมด เรื่องเหล่านี้ต้องแก้ทันที เพราะหากเลือกต้องแล้วยังใช้กติกาเดิม พวกเขาก็กลับมาเหมือนเดิม ประชาชนก็เดือดร้อนเหมือนเดิมถ้าสภาเป็นของนักซื้อเสียงก็จะไม่มีวันแก้กฎหมายเพื่อป้องกันไม่ให้มีการโกง

**2.การปราบปรามทุจริตคอร์รัปชั่น** ประเทศเราร่อแร่โกงกันจนเหลือแต่ก้าง ฉะนั้นต้องหยุดให้ได้ โดยหยุดนักการเมืองที่ทุจริตคอร์รัปชั่นก่อน ฉะนั้นต้องหยุดให้ได้ โดยหยุดนักการเมืองที่ทุจริตคอร์รัปชั่นก่อน ต้องแก้กฎหมายที่เกี่ยวข้องทั้งกระบวนการ เช่น ถ้ามีการทุจริตคอร์รัปชั่น ประชาชนต้องเป็นโจทย์ยื่นฟ้องได้เลย เพราะถ้ารอให้เจ้าหน้าที่สอบ เผลอๆ อาจจะไม่สอบกฎหมายต้องเขียนให้ประชาชนไปฟ้องได้เลย หรือนักการเมืองที่โดนคดีคอร์รัปชั่นต้องไม่มีอายุความ

**3.ประชาธิปไตยต่อไปนี้ไม่ใช่ประชาธิปไตยที่อำนาจอยู่ในนักการเมืองอีกต่อไป** แต่ต้องยอมรับอำนาจของประชาชนมากขึ้นต้องสามารถตรวจสอบควบคุมข้าราชการได้มากขึ้น เช่นต้องแก้กฎหมายให้กระบวนการถอดถอนเสร็จสิ้นภายใน 1 ปี รวมทั้งการคืนอำนาจให้กับประชาชนไม่ใช่รวบมาไว้ที่คณะรัฐมนตรี เช่นในต่างจังหวัด คือการเลือกตั้งผู้ว่าราชการจังหวัดเพื่อให้มีความรับผิดชอบต่อประชาชนรวมทั้งงบประมาณแผ่นดินต้องไม่เอามารวมไว้ที่ส่วนกลาง ผู้ใหญ่บางท่านบอกตนว่าคุณสุเทพอย่าไปใช้คำว่ากระจายอำนาจ เพราะไม่งั้นจะถูกเถียงว่าผู้ว่าฯ ก็มีแต่ละจังหวัด ต้องใช้คำว่าคืนอำนาจให้ประชาชนแล้วให้ประชาชนไปเลือกกันเอง ทั้งนี้ กฎหมายดังกล่าวกรรมการของพวกเราได้ร่างกันไปแล้ว

**4.การแก้ไขปัญหาความเลื่อมล้ำในสังคม** การแก้ปัญหาความยากจน เราไม่ได้หมายความว่าปฏิรูปประเทศแล้ว จะหายจนหมด แต่ให้คนจนได้มีโอกาสเท่าเทียมกับคนอื่นๆ มีบ้าน เข้าถึงการรักษาพยาบาล เข้าถึงการศึกษา ทำได้ปีเดียวก็ทำได้ แต่ต้องเลิกประชานิยมหลอกคนจนไม่มีอีกแล้ว

**5.ปรับโครงสร้างตำรวจ เพราะตำรวจต้องรักษากฎหมาย** ต้องดูแลความปลอดภัยชีวิตทรัพย์สินประชาชน จะมาทำตัวเป็นนายประชาชนไม่ได้แล้ว จะต้องเป็นตำรวจของประชาชน มีการให้ความดีความชอบโดยคณะกรรมการที่มาจากประชาชน ยืนยันว่าถ้าปรับโครงสร้างได้ตำรวจชั้นผู้น้อยจะได้รับความเป็นธรรม ไม่ต้องเลียแข้งเลียขาใครทำความดีประชาชนก็จะดูแลป้องกันเอง ไม่มีการส่งส่วยให้ผู้บังคับบัญชา

**เราต้องการเวลาทำ 5 เรื่องนี้ และทำภายในหนึ่งปีหรือไม่เกินปีครึ่ง** แล้วค่อยกลับไปเลือกตั้ง แต่ต้องแข่งกันด้วยความเป็นธรรม ยุติธรรม ไม่โกง ไม่ซื้อเสียง ประชาธิปไตยเดินตามครรลอง พวกเราก็กลับบ้านไปหากินกันเหมือนเดิม

ที่ต้องพูดอย่างนี้ เพราะฝ่ายน.ส.ยิ่งลักษณ์ โจมตีหาว่าเราเป็นพวกต่อต้านการเลือกตั้ง **ยืนยันไม่ได้ต่อต้าน แต่ต้องเป็นการเลือกตั้งที่บริสุทธิ์ที่ยุติธรรม ไม่ใช่ภายในกติกาเก่าๆ** ที่พวกคุณโกงกันได้ อย่างนี้เราไม่เอา เราไม่ได้ต่อต้านแค่ให้เลื่อนออกไปแล้วปฏิรูปประเทศให้เสร็จ พร้อมที่จะไปเลือกเมื่อเห็นว่าบริสุทธิ์และยุติธรรมแล้ว ยืนยันอีกครั้งว่าไม่ได้ต่อต้านการเลือกตั้ง แต่ต้องการให้การเลือกตั้งโดยมีกฎหมายที่ประกันได้ว่ากระบวนการเลือกตั้งบริสุทธิ์ยุติธรรมแทนประชาชนในฝ่ายนิติ และบริหาร นี่คือสิ่งที่เราต้องทำ และขอประกาศเลยว่าพวกเราที่นี่และที่บ้าน **เราไม่เห็นด้วยกับการที่จะเลือกตั้งในวันที่ 2 ก.พ. 2557 และเราจะแสดงทุกอย่างว่าวไม่เอาการเลือกตั้งที่เลวทรามเหมือนเดิมอย่างนี้** เพราะว่าเราได้ประกาศยืนหยัดที่จะขจัดระบอบทักษิณให้หมดสิ้นไปจากประเทศไทย เพราะเป็นระบอบที่ใช้อำนาจเป็นใหญ่ ถืออำนาจตามอำเภอใจ ไม่เคารพประชาชน ถือว่าเงินสำคัญที่สุด จึงใช้เงินซื้อคะแนนเสียง พรรคการเมือง ข้าราชการ องค์กรอิสระทั้งหลาย เราจึงไม่เอา

**"เราไม่ได้ต่อต้านการเลือกตั้ง แต่ต้องการการเลือกตั้งที่บริสุทธิ์ยุติธรรม** ภายใต้กติกาที่เราเขียนขึ้นใหม่"

**"บางคนก็ตำหนิเราว่ามาต่อว่าเราด่าว่าทั้งโคตร ทั้งตระกูลชินวัตรอย่างนี้ ผมขอโทษแทนคนในตระกูลชินวัตรที่เป็นดี ผมกราบขอโทษก็ได้** แต่ให้เข้าใจเถิดว่าคนไม่กี่คน เช่น ทักษิณ คุณนายแดง คุณยิ่งลักษณ์ ขอให้ได้เข้าใจด้วย ต่อไปนี้ก็จะด่าระบุเป็นคนๆ ไป เช่น ทักษิณ คุณนายแดง ยิ่งลักษณ์ ยืนยันอีกครั้งที่ส่งเสียงว่าออกไป ไม่ได้หมายความว่าให้คนในตระกูลชินวัตรให้พ้นประเทศ เรารู้คนไทยด้วยกัน เกิดในแผ่นดินนี้ ไม่มีใครจะเนรเทศใคร แต่คุณทักษิณ หนีไปต่างประเทศเอง เพราะฉะนั้นอย่ามาหาว่าถูกเนรเทศ ขอเพียงแค่คุณยิ่งลักษณ์ ลาออกจากรักษาการ เท่านี้ก็อยู่ได้ในประเทศไทย"

**ถ้าคุณยังฝืนอยู่คุณยิ่งลักษณ์ ก็จะเดินบนถนนไม่ได้ ไปไหนก็ไม่ได้** ได้แต่กอดเงินแสนไว้ ลูกชายคุณก็จะไม่มีเพื่อน เพราะพ่อแม่ของเพื่อนก็จะถามว่าทำไมพ่อแม่ถึงทำร้ายประเทศได้ขนาดนั้น และนั่นแหละที่ว่าที่ตนบอกว่า ถ้ายังดื้อด้านอยู่ อนาคตคือดูไบแน่นอน

ตนเองก็ถูกต่อว่ามามาก บ่นว่าเสียใจน้อยใจ บางคนยอมเปิดหน้าให้เค้าถ่ายกันว่าเราเดินมาสู้ด้วยกัน นอนกลางกิน ดินกลางทรายด้วยกัน ถือว่าสุดยอด แต่เราก็ไม่ได้ถือว่าโกรธเคืองเดียดฉันท์ คนที่ไม่ได้มา ซึ่งคนที่อยู่ในบ้านเราก็ไม่ได้เกลียด ซึ่งตนก็เชื่อว่าคนทางบ้านก็ไม่ได้ชอบระบอบทักษิณ **แต่ตนก็ต้องขอโทษที่ไปด่าว่าท่านเป็นไทยเฉย คืนนี้ก็จะขอโทษ และจะกล่าวถึงเป็นครั้งเดียว**

แต่ก็ขอกราบเรียนว่า ที่ได้ดูถ่ายทอดอยู่แม้ไม่ได้ออกมาบนถนน ก็ขอให้ทำอย่างใดอย่างหนึ่ง **ร่วมผนึกกำลังมาเป็นส่วนเดียวกับพวกเรา สู้ด้วยกัน ก่อนไปเลือกตั้งด้วย** ไม่ได้เดินขบวนไม่ได้มาชุมนุม ก็ขอให้ช่วยกันคิดว่า ทำอะไรได้ช่วยทำ จะใช้สื่ออิเล็กทรอนิกส์ หรือติดป้ายที่บ้าน อะไรก็ได้ช่วยพลังประชาชน กราบขอแรงท่านจริงๆ อยู่ที่บ้านก็เป็นกำลังให้เราด้วย

วันนี้ขออนุญาตพูดถึงคนเสื้อแดงอีกหน่อย ส่วนภาพที่ว่ามีคนเสื้อดำมาก่อการกับประชาชน คนพวกนี้เป็นส่วนน้อย และต้องถูกดำเนินคดี อภัยหรือนิรโทษไม่ได้ แต่มวลชนคนเสื้อแดง หรือคนที่คิดเป็นชมพู ตนขอบอกว่าเราอยากจะสามัคคีด้วย เราขอเชิญท่านมาร่วมกับเรา เราต้องการให้มวลชนคนเสื้อแดงที่เป็นคนดี แดงที่ไม่ได้รักทักษิณ ไม่ใช่แดงล้มเจ้า มาร่วมกับเราเถิดเพราะเรามีอุดมการณ์รักชาติเหมือนกัน นี่คือการเชิญอย่างเป็นทางการเชิญด้วยหัวใจมาร่วมกับเราเถิด

วันนี้ขออนุญาตพูดกับพี่น้องทั้งหลาย เรื่องตัวเองเล็กน้อย เพราะในขณะนี้ฝ่ายรัฐบาลกำลังใส่สีตีไข่ บอกว่ากำนันสุเทพ ประวัติไม่ดี เป็นอันธพาล สารพัด ตนขอเรียนตรงไปตรงมาว่า ในอดีตภาพพจน์อาจไม่สวยงามแต่ตนจะทำดีทำชั่วขอให้ความจริงปรากฏเอง แต่วันที่ตนตัดสินใจมาสู้นั้น **ตนเหมือนคนที่ตัดสินใจตัดเพศฆารวาสแล้วจะรักษาศีลต่อไป ไม่ขาด ตั้งใจทำงานนี้ให้กับแผ่นดิน และจะสู้สุดชีวิต และเทหมดหน้าตัก นี่คือตนที่อยากให้รปะชาชนมั่นใจ**

สำหรับพวกรัฐบาล ตนขอบอกว่า ได้อยู่กับพี่น้องประชาชน 4-5 ล้านคนทั่วประเทศ พี่น้องยืนยันได้ว่าตนไม่ได้บ้าแน่นอน แต่ตั้งใจว่างานนี้ต้องทำให้สำเร็จและไม่มีวันถอย ไม่ใช่บ้าเลือด แต่เห็นว่าเป็นโอกาสเดียวที่ประเทศจะเดินได้ด้วยมือประชาชน และที่บอกว่าไม่มีการเจรจาต่อรองก็ถูกนำไปขยายความ จึงขอชี้แจงว่า เรื่องนี้เป็นเรื่องระหว่างประชาชนกับระบอบทักษิณ เอาระบอบทักษิณ หรือเอาประชาชนมีเท่านั้น **ที่ไม่ประนีประนอมด้วยเฉพาะกับคนในระบอบทักษิณ ที่พยายามจะถ่วงเวลาให้ระบอบทักษิณอยู่ต่อไป** แต่กับคนดีๆ คนที่หวังดีกับบ้านเมือง แม้จะคิดไม่เหมือนกัน แต่ตนก็พร้อมที่จะปรับปรุงเปลี่ยนแปลง ทำได้หมด ฟังได้หมด เชิญแนะนำมาเถิด

**จึงได้ไปหาทางคุยกับพ่อค้านักธุรกิจ ไปเพื่อพูดความจริง และพร้อมที่จะฟังคำแนะนำ** และไปที่กองทัพไทย เพื่อให้ฟังความคิดเห็นของกันและกัน เราจะต้องเดินสาย และที่จะทำต่อไป เราเสียเปรียบมากในสื่อต่างประเทศ เพราะสื่อต่างประเทศรับข้อมูลจากฝ่ายรัฐบาลและทีมงานล็อบบี้ยิสต์ทั้งหลาย หลายประเทศออกแถลงการณ์ในแบบไม่เข้าใจพวกเรา ซึ่งเราก็พยายามแก้ไข นี่ก็พยายามเชิญทูตทั้งหลายให้มาดูการชุมนุมของเรา ว่าเราสู้ด้วยมือเปล่าสันติอหิงสา ซึ่งเราจะต้องบอกกับทูตเหล่านั้น

**มีการโจมตีความคิดที่เราจะตั้งสภาประชาชน กล่าวหาว่าเราเป็นคอมมิวนิสต์ แต่ตั้งใจว่าจะให้เป็นสภาของประชาชนล้วนๆ** ไม่มีนักการเมืองหรือพรรคการเมืองในสภานี้ ที่เป็นสัจจธรรมคือผลประโยชน์ของประชาชนและพรรคการเมืองขัดกันแน่นอน ซึ่งตนเป็นนักการเมือง 35 ปี แต่มาวันนี้มาเป็นประชาชน ซึ่งวันนี้ต้องมีเส้นแบ่งกันแล้ว

**ขอบคุณ…**<http://www.matichon.co.th/news_detail.php?newsid=1387211833&grpid=&catid=01&subcatid=0100>

(มติชนออนไลน์/มูลนิธิพัฒนาคนพิการไทย 16 ธ.ค.56)

…………………………………………..